IR-REBĦA FUQ IL-COVID Miktub mill-MEP Alfred Sant Rebħa konklussiva fuq l-imxija tal-Covid-19 tkun avveniment tal-akbar tifsira għall-umanità kollha kemm hi. Biex dan jiġri, trid tkun rebħa globali. It-tagħrif u r-riżorsi għal dan huma disponibbli. Il-bnedmin ikunu taw xhieda li jistgħu jimmobilizzaw biex jilqgħu għal sfida mhux mistennija li wettqet ħafna deni u kellha l-potenzjal biex twettaq ħafna aktar. Rebħa hekk tagħti t-tama li l-bnedmin jistgħu jirbħu sfidi oħra ta' theddid globali bħal dwar il-bidla fil-klima. Li hemm inkwetanti madankollu fil-biċċa kollha hu li qed iqumu – jew se jqumu – kwistjonijiet dwar kemm hu ġust il-proċess li bih inbniet it-tweġiba aħħarija għall-pandemija. L-argument… mhux mingħajr bażi… hu li fit-tħaddim tad-difiża sanitarja meħtieġa, il-ġnus li jinsabu fuq quddiem mir-riżorsi u mill-ġid, kellhom ilqugħ ħafna aħjar minn tal-ġnus fqar. Dan hu minnu. Mietu ħafna aktar nies fil-pajjiżi "fqar" milli fis-"sinjuri". Inġustizzja fuq skala globali bħal din … li tkun magħrufa minn kullimkien… tikostitwixxi theddida oħra kbira għall-istabbiltà u l-paċi fid-dinja. Wieħed jinnota kif il-Partit Laburista qed jattira kandidati ġodda biex joħorġu għall-elezzjoni li riesqa. Dan hu żvilupp pożittiv ħafna. Wieħed jista' jargumenta kif anke l-PN qed jagħmel l-istess. Biss, fi ħdan il-PN, minkejja l-isfortuni li dal-partit baqa' għaddej minnhom fl-aħħar snin, għadhom jeżistu xbieki ta' influwenza personali u kummerċjali li joffru wens għal kandidati, speċjalment professjonisti, li jkunu esponew ruħhom politikament. Niddubita kemm dil-ħaġa sseħħ fi ħdan u madwar il-Partit Laburista, minkejja s-snin li ilu fil-gvern. Is-sistemi ta' patrunaġġ u appoġġ għall-kandidati mhuwiex ankrat bil-qawwi fl-għeruq tas-soċjetà kollha kemm hi, għal-Laburisti daqskemm hu għan-Nazzjonalisti – minkejja l-maldiċenzi li nisimgħu l-ħin kollu dwar il-Labour. Li l-Partit Laburista qed jirnexxilu jsostni u jżid kandidatura ta' stoffa hu sinjal tajjeb ħafna. ĠENOĊIDJI Fl-aħħar ġimgħa, iż-żewġ l-akbar pajjiżi fl-Unjoni Ewropea aċċettaw publikament ir-responsabbiltajiet tagħhom dwar ġenoċidji fl-Afrika. Permezz tal-ministru tal-affarijiet barranin Heiko Maas, il-Ġermanja aċċettat u uriet is-sogħba tagħha għall-ġenoċidju li l-armata tagħha pprattikat fuq żewġ tribujiet fin-Namibja għall-bidu tas-seklu għoxrin. Permezz tal-President Macron, Franza aċċettat ir-responabbiltà kbira tagħha – għalkemm saħqet li ma kinitx hi li wettqitu – fil-ġenoċidju li seħħ fir-Rwanda daqs tletin sena ilu. Żewġ mistoqsijiet "skifużi" għaddewli minn moħħi meta qrajt dwar dawn l-istqarrijiet kuraġġużi forsi, imma tardivi. –Kemm baqa' aktar ġenoċidji mwettqa mill-Ewropej "tal-Punent" li għadhom mhux mistqarra u bir-responsabbiltà għalihom aċċettata? –Waqt li l-Ewropej "tal-Punent" illum jippriedkaw il-valuri dwar drittijiet tal-bniedem eċċ., kemm jistgħu d-dixxendenti tal-vittmi tagħhom jieħdu l-priedki tagħhom bis-serjetà?